
Ο Γιάννης και ο Τάκης είναι για πολλά χρόνια συνεργάτες στον κλάδο των επενδύσεων. Ο Γιάννης αποτελεί τον μοναδικό μέτοχο της Α.Ε. «Greek Investments» και τον νόμιμο εκπρόσωπο αυτής. Η Άννα είναι γραμματέας του Τάκη στην ατομική του επιχείρηση και η Μαρία είναι η γραμματέας του Γιάννη στην εταιρεία. Στο πλαίσιο της συνεργασίας τους, η εταιρεία Greek Investments δανειοδοτεί τον Τάκη, με χρηματικό ποσό 200.000 ευρώ, προκειμένου αυτός να χρηματοδοτήσει την ίδρυση δικής του εταιρείας. Κατά την ανταλλαγή εγγράφων για το δάνειο, η Άννα χειρίζεται όλα τα σχετικά διαδικαστικά ζητήματα. Μετά από πολλές οχλήσεις εκ μέρους της εταιρείας, και ενώ παρήλθε η προθεσμία επιστροφής του ποσού του δανείου, ο Τάκης ουδέν επιστρέφει. Μάλιστα, ζητάει από την Άννα να μεταβεί στις εγκαταστάσεις της εταιρείας Greek Investments και εκμεταλλευόμενη τη φιλική της σχέση με την Μαρία, να αφαιρέσει από τα αρχεία της κρίσιμα έγγραφα που αποδεικνύουν την ύπαρξη της σύμβασης δανείου. Πράγματι η Άννα με διάφορες προφάσεις πείθει την Μαρία να της επιτρέψει την είσοδο στο αρχείο και αφαιρεί τα έγγραφα, γεγονός το οποίο η Μαρία αγνοεί. Αμέσως μετά η εταιρεία Greek Investments ασκεί αγωγή στο αρμόδιο πολιτικό δικαστήριο, προκειμένου να καταδικαστεί ο Τάκης στην καταβολή του χρηματικού ποσού των 200.000 ευρώ από τη σύμβαση δανείου, πλέον των τόκων υπερημερίας. Με τις προτάσεις του, ο Τάκης ισχυρίζεται ότι ουδέποτε συνήψε σύμβαση δανείου με την εταιρεία Greek Investments, εισφέροντας σχετική ένορκη κατάθεση της Άννας, η οποία ελήφθη μετά από δική του εντολή και επιβεβαιώνει αυτούς τους ισχυρισμούς. Στις προτάσεις της εταιρείας Greek Investments, ο πληρεξούσιος δικηγόρος αυτής Περικλής, με δική του πρωτοβουλία και χωρίς να λάβει τη σύμφωνη γνώμη του Γιάννη, χαρακτηρίζει τον Τάκη ως άνθρωπο του υποκόσμου, εμπλεκόμενο σε παραδικαστικά κυκλώματα και με πολλαπλές καταδίκες, γεγονός που δεν ανταποκρίνεται στην πραγματικότητα. Τελικώς, το πολιτικό δικαστήριο δέχεται την αγωγή εξ ολοκλήρου και καταδικάζει τον Τάκη στην καταβολή του αιτηθέντος χρηματικού ποσού. 
Ερώτημα: Έχουν τελέσει ποινικά αδικήματα ο Γιάννης, ο Τάκης, η Άννα, η Μαρία και ο Περικλής και, αν ναι, ποια; 
- Τάκης: 
Α) Απόπειρα κακουργηματικής απάτης επί δικαστηρίου (άρθρ. 386 παρ. 1 εδ. β΄ σε συνδυασμό με άρθρ. 42 ΠΚ), αφού το πολιτικό δικαστήριο εν τέλει δεν πείστηκε από τους ισχυρισμούς και τα ψευδή αποδεικτικά μέσα που προσήγαγε ο Τάκης, δεχόμενο την σε βάρος του αγωγή. SOS: Το αδίκημα δεν θεμελιώνεται στους ψευδείς ισχυρισμούς, αλλά στην προσαγωγή ψευδούς αποδεικτικού μέσου. 
Β) Ηθική αυτουργία σε ψευδή κατάθεση (άρθρ. 224 παρ. 1 σε συνδυασμό με άρθρ. 46 παρ. 1 ΠΚ). 
Γ) Ηθική αυτουργία σε υπεξαγωγή εγγράφων (άρθρ. 222 σε συνδυασμό με άρθρ. 46 παρ. 1 ΠΚ).
- Άννα: 
Α) Ψευδής κατάθεση, αφού γνωρίζει ότι ενόρκως βεβαιώνει ψευδή περιστατικά (τη μη ύπαρξη δανείου, άρθρ. 224 παρ. 1 ΠΚ). 
Β) Απλή συνέργεια σε απόπειρα κακουργηματικής απάτης επί δικαστηρίου, διά της ψευδούς καταθέσεως (άρθρ. 386 παρ. 1 εδ. β΄ ΠΚ σε συνδυασμό με άρθρ. 47 εδ. β΄ ΠΚ). Είναι απλή συνέργεια και όχι άμεση, αφού η συνδρομή παρασχέθηκε όταν η Άννα εμφανίστηκε ενώπιον του συμβολαιογράφου και κατέθεσε ψευδή γεγονότα, συνεπώς πριν από την τέλεση της κυρίας πράξης.  
Γ) Υπεξαγωγή εγγράφων (άρθρ. 222 ΠΚ). 
- Μαρία: 
Δεν έχει τελέσει ποινικό αδίκημα, αφού δεν γνωρίζει τις προθέσεις και την πράξη της Άννας. 
- Περικλής: 
Δεν τίθεται θέμα συκοφαντικής δυσφήμισης, αναφορά στην έννοια του τρίτου μετά την Ολομέλεια και τον Ν. 5090/2024. Δικαστές κτλ δεν θεωρούνται «τρίτοι». 
- Γιάννης: 
Δεν έχει τελέσει ποινικό αδίκημα, ακόμα και αν είχαμε ΠΚ 363 από τον Περικλή, αφού αγνοεί τις φράσεις που περιλαμβάνει ο Περικλής στο δικόγραφο των προτάσεων. 
Γενικές σημειώσεις  ουσιαστικού ποινικού δικαίου:
1. Προϋποθέσεις απόπειρας (42 παρ. 1 ΠΚ):
α) απόφαση – δόλος τέλεσης του όλου εγκλήματος
β) αρχή εκτέλεσης («αρχίζει να εκτελεί την περιγραφόμενη στο νόμο αξιόποινη πράξη» - αρχίζει να πληροί την αντικειμενική υπόσταση του εγκλήματος)
γ) το έγκλημα δεν ολοκληρώθηκε

2. Προϋποθέσεις ηθικής αυτουργίας (46 παρ. 1 ΠΚ):
α) πρόθεση – διπλός δόλος του ηθικού αυτουργού: θέλει να τελεστεί η πράξη και θέλει να τελεστεί από τον φυσικό αυτουργό 
SOS: η συμμετοχή θέλει πάντα δόλο
β) πρόκληση απόφασης τέλεσης εγκλήματος στον φυσικό αυτουργό – δηλαδή ο ηθικός αυτουργός βάζει το πρώτον την ιδέα περί τέλεσης της πράξης στο μυαλό του φυσικού αυτουργού – το πετυχαίνει μέσω διανοητικής επικοινωνίας μεταξύ του ιδίου και του φυσικού αυτουργού
γ) η πράξη διαπράχθηκε – έστω σε στάδιο απόπειρας 
SOS: Οι προϋποθέσεις πρέπει να συντρέχουν σωρευτικά. Αν λείπει έστω και μία, δεν έχω ηθικό αυτουργό.

3. Προϋποθέσεις απάτης 386 ΠΚ:
α) Πράξη εξαπάτησης – παράσταση ψευδών γεγονότων σαν αληθινών (ενέργεια), αθέμιτη απόκρυψη (ενέργεια), αθέμιτη παρασιώπηση (παράλειψη)
β) Παραπλάνηση φυσικού προσώπου (δεν μπορεί να πλανάται νομικό πρόσωπο)
γ) Περιουσιακή διάθεση
δ) Περιουσιακή ζημία 
SOS: Απαιτείται αιτιώδης σύνδεσμος μεταξύ κάθε στοιχείου και του προηγούμενου και επομένου του.
SOS: Έγκλημα σκοπού/ υπερχειλούς υποκειμενικής υπόστασης, επειδή ο υπαίτιος πρέπει να έχει σκοπό παράνομου περιουσιακού οφέλους (υποκειμενικό στοιχείο του αδίκου) – δεν χρειάζεται να επέλθει αυτό το παράνομο περιουσιακό όφελος, αρκεί να υπάρχει ο σχετικός σκοπός.
SOS: Έγκλημα αυτοβλάβης
Μπορεί να είναι: Απλή/ Ιδιαίτερα μεγάλης αξίας (κρίνεται ad hoc)/ Κακουργηματική όταν υπερβαίνει τις 120.000 ευρώ.

4. Τριγωνική απάτη:
Η τριγωνική απάτη είναι εκείνη η περίπτωση απάτης, κατά την οποία άλλος πλανάται και διαθέτει και άλλος υφίσταται την περιουσιακή βλάβη. Το αδίκημα της απάτης, όμως, αποτελεί περίπτωση αδικήματος αυτοβλάβης. Προκειμένου να πληρούται η απαραίτητη αυτή προϋπόθεση της αυτοβλάβης στην απάτη, πρέπει κατ’ ουσίαν αυτός που προβαίνει στην περιουσιακή διάθεση να είναι αυτός που θα υφίσταται και την περιουσιακή ζημία. Στην περίπτωση της τριγωνικής απάτης, θεωρείται ότι αυτή η προϋπόθεση (ενν. της αυτοβλάβης) πληρούται, εφόσον αυτός που διαθέτει αντί του φορέα του εννόμου αγαθού, κατά κάποιον τρόπο τον υποκαθιστά με βάση τη θεωρία της εξουσιοδότησης. Αυτός που «υποκαθιστά» τον πραγματικό φορέα του εννόμου αγαθού είναι και ο μόνος, ο οποίος μπορεί να προβεί στην απαιτούμενη περιουσιακή διάθεση που απαιτείται ώστε να θεμελιωθεί το έγκλημα του 386ΠΚ. Κρίσιμο, συνεπώς, είναι να απαντήσουμε στο ερώτημα εάν αυτός που πλανάται και διαθέτει έχει πράγματι εξουσία διάθεσης επί της περιουσίας του ζημιουμένου. 
Η απάτη στο δικαστήριο αποτελεί κλασικό παράδειγμα τριγωνικής απάτης.

5. ΟλΑΠ 3/2021 περί της έννοιας του «τρίτου» στη συκοφαντική δυσφήμιση – ιδίως περί του εάν μπορούν να θεωρηθούν «τρίτοι» δικαστικοί λειτουργοί κλπ.:
«Έτσι τα δικαστικά πρόσωπα, (δικαστές, εισαγγελείς) που λαμβάνουν υποχρεωτικά γνώση του δυσφημιστικού ισχυρισμού κατά την άσκηση των καθηκόντων τους, ιδίως όταν καλούνται να αποφανθούν σχετικά με αυτό το ίδιο το δυσφημιστικό γεγονός, δεν είναι εξ αυτού και μόνο του λόγου τρίτοι, με την έννοια που απαιτούν οι διατάξεις των άρθρων 362, 363 ΠΚ, ούτε εξ αυτού και μόνο μπορεί να θεωρηθεί δεδομένη η προσφορότητα του γεγονότος για προσβολή της τιμής. Το ίδιο ισχύει αναλογικά και για τα λοιπά πρόσωπα που συμπράττουν στην ποινική διαδικασία ή πολιτική δίκη, όπως είναι ο δικαστικός γραμματέας, ο οποίος συμπράττει στη διαδικασία της καταχώρησης της μήνυσης ή της ένορκης κατάθεσης μάρτυρα, οι ανακριτικοί υπάλληλοι που ορίζονται από τον εισαγγελέα για τη διενέργεια προανακριτικών πράξεων, ο δικαστικός επιμελητής, ο οποίος ως άμισθος δημόσιος λειτουργός είναι αρμόδιος για την επίδοση δικογράφων και εξωδίκων εγγράφων στην πολιτική δίκη. Άλλωστε, για τα τελευταία αυτά πρόσωπα δεν προκύπτει ότι λαμβάνουν γνώση του περιεχομένου των συγκεκριμένων δικογράφων, παρά μόνο των στοιχείων που είναι αναγκαία για τον ορθό δικονομικά χειρισμό της υπόθεσης. Τυχόν αντίθετη θέση θα οδηγούσε σε φαλκίδευση του συνταγματικού δικαιώματος δικαστικής προστασίας και εξάρτηση της ασκήσεώς του από το μέγεθος της ψυχικής αντοχής ή ανθεκτικότητας του προτιθέμενου να το ασκήσει στο ενδεχόμενο καταμηνύσεώς του, για τούτο και μόνον, εκ μέρους εκείνου κατά του οποίου στρέφεται, δια της θεώρησης των εκπροσώπων της Δικαστικής Λειτουργίας ως "τρίτων". Επομένως, τα δικαστικά αυτά πρόσωπα, χωρίς τη συνδρομή ιδιαιτέρων άλλων περιστάσεων που δικαιολογούν την προσφορότητα της προσβολής της τιμής και της υπόληψης του εγκαλούντος, δεν είναι τρίτοι με την έννοια που προαναφέρθηκε και επομένως δεν στοιχειοθετείται εν προκειμένω η αντικειμενική υπόσταση του εγκλήματος της συκοφαντικής δυσφήμησης.»
Σημείωση: Πλέον είναι ξεκάθαρη και η συναφής νομοθετική διατύπωση στο 363 ΠΚ.
ΣΚΕΛΟΣ ΔΙΚΟΝΟΜΙΚΟΥ ΠΟΙΝΙΚΟΥ ΔΙΚΑΙΟΥ (ΠΡΟΔΙΚΑΣΙΑ)
Η εταιρεία Greek Investments υποβάλλει έγκληση κατά του Τάκη και της Άννας 6 μήνες μετά την έκδοση της απόφασης του πολιτικού δικαστηρίου για απόπειρα κακουργηματικής απάτης και απλή συνέργεια σε αυτήν. Μετά τη διενέργεια προκαταρκτικής εξέτασης και τη λήψη ανωμοτί εξηγήσεων από τον Τάκη και την Άννα, ο εισαγγελέας πλημμελειοδικών ασκεί ποινική δίωξη σε βάρος τους κατά τα ανωτέρω, και επιπλέον για ψευδή κατάθεση σε βάρος της Άννας. Στο στάδιο της κυρίας ανάκρισης, ο ανακριτής, με σύμφωνη γνώμη εισαγγελέα, εκδίδει ένταλμα προσωρινής κράτησης σε βάρος του Τάκη, με την αιτιολογία ότι από τα ιδιαίτερα χαρακτηριστικά της πράξης της απόπειρας κακουργηματικής απάτης, είναι πιθανή η τέλεση νέων εγκλημάτων. Με βούλευμα του συμβουλίου πλημμελειοδικών Αθηνών, ο Τάκης παραπέμπεται στο αρμόδιο δικαστήριο για απόπειρα κακουργηματικής απάτης σε βάρος της εταιρείας Greek Investments και η Άννα για απλή συνέργεια σε αυτήν την πράξη και για ψευδή κατάθεση. Ο Τάκης ασκεί έφεση κατά του παραπεμπτικού βουλεύματος, ισχυριζόμενος ότι το συμβούλιο δεν αιτιολογεί επαρκώς τη συγκρότηση των αποδιδόμενων αδικημάτων. 
Ερωτήματα: 
Α) Αξιολογήστε τη νομιμότητα των ποινικών διώξεων που ασκήθηκαν σε βάρος του Τάκη και της Άννας. 
Β) Είναι νόμιμη η έκδοση εντάλματος προσωρινής κράτησης σε βάρος του Τάκη με αυτή την αιτιολογία; 
Γ) Τι τύχη θα έχει η έφεση κατά του παραπεμπτικού βουλεύματος που άσκησε ο Τάκης; 

Α) Η άσκηση της ποινικής δίωξης αποτελεί ένα καθοριστικό στάδιο της ποινικής δίκης που αναφέρεται στην προδικασία. Επιφέρει τις εξής συνέπειες: εκκρεμοδικία (άρθρ. 57 ΚΠΔ), αδυναμία ανάκλησης της ποινικής δίωξης, απόκτηση ιδιότητας κατηγορουμένου, προσδιορισμός αντικειμένου της δίκης. Βασική είναι η διάταξη του άρθρου 43 ΚΠΔ, όπου προβλέπονται οι τρόποι άσκησης της ποινικής δίωξης. Για κάποια αδικήματα, προϋπόθεση για να ασκηθεί ποινική δίωξη είναι η διενέργεια προκαταρκτικής εξέτασης. Το πρόβλημα εδώ αφορά την άσκηση ποινικής δίωξης σε βάρος της Άννας για το αδίκημα της ψευδούς κατάθεσης (άρθρ. 224 παρ. 1 ΠΚ), για το οποίο δεν παρείχε έγγραφες εξηγήσεις και εν γένει δεν διενεργήθηκε η απαιτούμενη προκαταρκτική εξέταση (άρθρ. 43 παρ. 1 εδ. β΄ ΚΠΔ, εδώ έχουμε πλημμέλημα που τιμωρείται με ποινή φυλάκισης τουλάχιστον 3 μηνών). Έννομη συνέπεια: απόλυτη ακυρότητα της ασκηθείσας σε βάρος της Άννας ποινικής δίωξης για το αδίκημα αυτό, και μάλιστα διττώς: 171 παρ. 1 περ. β΄ (δεν τηρήθηκαν οι διατάξεις που καθορίζουν την κίνηση της ποινικής δίωξης) και 171 παρ. 1 περ. δ΄ (παραβιάστηκε το δικαίωμα της Άννας να παράσχει εξηγήσεις ως ύποπτη).
Β) Όχι, δεν είναι νόμιμη, γιατί η έκδοση εντάλματος προσωρινής κράτησης με αναφορά στα «ιδιαίτερα χαρακτηριστικά της πράξης) επιτρέπεται μόνον στα βαριά κακουργήματα (ισόβια κάθειρξη, κάθειρξη με ανώτατο όριο τα 20 έτη, κατ’ εξακολούθηση, εγκληματική οργάνωση, μεγάλος αριθμός παθόντων, βλ. άρθρ. 286 ΚΠΔ). Εδώ δεν έχουμε τίποτα από αυτά, η δε κακουργηματική απάτη τιμωρείται με κάθειρξη έως 10 έτη. Κριτήριο για την επιβολή προσωρινής κράτησης είναι η ποινή που προβλέπεται στον νόμο για το τετελεσμένο αδίκημα, και όχι η τυχόν μειωμένη ποινή που προβλέπεται για τον συγκεκριμένο κατηγορούμενο (απόπειρα/συμμετοχή αποτελούν άλλωστε ειδικές μορφές εμφάνισης του εγκλήματος). 
Γ) Η έφεση που άσκησε ο Τάκης θα απορριφθεί ως απαράδεκτη, καθώς η έφεση κατά βουλεύματος επιτρέπεται στον κατηγορούμενο μόνο για δύο λόγους: α) απόλυτη ακυρότητα και β) εσφαλμένη ερμηνεία ή ευθεία εσφαλμένη εφαρμογή ουσιαστικής ποινικής διάταξης (άρθρ. 478 παρ. 1 ΚΠΔ). Η έλλειψη αιτιολογίας δεν περιλαμβάνεται σε αυτούς, αν και είχε υποστηριχθεί μεμονωμένα στη θεωρία ότι αυτή θεμελιώνει απόλυτη ακυρότητα λόγω παραβίασης του άρθρου 6 ΕΣΔΑ (άρθρ. 171 παρ. 1 περ. δ΄ ΚΠΔ). 

ΣΚΕΛΟΣ ΔΙΚΟΝΟΜΙΚΟΥ ΠΟΙΝΙΚΟΥ ΔΙΚΑΙΟΥ (ΚΥΡΙΑ ΔΙΑΔΙΚΑΣΙΑ – ΕΝΔΙΚΑ ΜΕΣΑ)
Ο Τάκης, αμέσως μόλις διαβάζει τις προτάσεις της αντιδίκου εταιρείας, υποβάλλει έγκληση κατά του Περικλή για συκοφαντική δυσφήμιση και κατά του Γιάννη για ηθική αυτουργία στην πράξη αυτή. Παράλληλα, το πρωτοβάθμιο δικαστήριο στο οποίο παραπέμφθηκαν ο Τάκης και η Άννα, προσέρχεται ως μάρτυρας κατηγορίας ο Γιάννης. Τελικώς, μετά το πέρας της ακροαματικής διαδικασίας, το δικαστήριο καταδικάζει τον Τάκη σε ποινή κάθειρξης 5 ετών για απόπειρα κακουργηματικής απάτης, με την ελαφρυντική περίσταση του άρθρου 84 παρ. 2α΄ ΠΚ, και αθωώνει την Άννα. Στο σκεπτικό της καταδικαστικής απόφασης μνημονεύεται μόνον η απολογία της Άννας, η οποία είχε ενοχοποιητικό για τον Τάκη περιεχόμενο. Μετά την άσκηση έφεσης από τον Τάκη, ενώπιον του δευτεροβαθμίου δικαστηρίου εμφανίζεται ο Γιάννης, ο οποίος δηλώνει προ της ενάρξεως της αποδεικτικής διαδικασίας παράσταση για την υποστήριξη της κατηγορίας στο όνομά του. Το δευτεροβάθμιο δικαστήριο καταδικάζει εκ νέου τον Τάκη, αναγνωρίζοντας ότι συντρέχει στο πρόσωπό του μόνο η ελαφρυντική περίσταση του άρθρου 84 παρ. 2β΄ ΠΚ και του επιβάλλει ποινή κάθειρξης 5 ετών. 
Ερωτήματα: 
Α) Να προσδιορίσετε τα αρμόδια δικαστήρια για την εκδίκαση της κατηγορίας σε βάρος αφ’ ενός του Τάκη και της Άννας, αφ’ ετέρου του Περικλή και του Γιάννη, σε πρώτο και δεύτερο βαθμό. 
Β) Είναι νόμιμη η αιτιολογία της πρωτοβάθμιας καταδικαστικής απόφασης; 
Γ) Είναι νόμιμη η δήλωση παράστασης προς υποστήριξη της κατηγορίας εκ μέρους του Γιάννη; Θα άλλαζε η απάντησή σας εάν αυτή είχε λάβει χώρα στο πρωτοβάθμιο δικαστήριο; 
Δ) Ιδρύεται κάποιος λόγος αναιρέσεως, και αν ναι ποιος, σε σχέση με την επιβληθείσα σε βάρος του Τάκη ποινή; 
Ε) Υπάρχει κάποιος (νόμιμος!) τρόπος για να μην οδηγηθεί ο Τάκης στη φυλακή; 

Α) 
i) Για τον Τάκη και την Άννα: αρμόδιο σε α΄ βαθμό το Τριμελές Εφετείο Κακουργημάτων, σε β΄ βαθμό το Τριμελές Εφετείο Κακουργημάτων Β΄ Βαθμού. Καταργήθηκαν με τον Ν. 5090/2024 τα Πενταμελή Εφετεία (άρθρ. 111 παρ. 1 και 8 ΚΠΔ). 
[bookmark: _GoBack]ii) Για τον Περικλή και τον Γιάννη: αρμόδιο σε α΄ βαθμό το Μονομελές Εφετείο (ο Περικλής είναι δικηγόρος -> πρόσωπα ιδιάζουσας δωσιδικίας, άρθρ. 110 περ. δ΄ ΚΠΔ) και σε β΄ βαθμό το Τριμελές Εφετείο (άρθρ. 111 παρ. 7). Ο Γιάννης θα δικαστεί από τα δικαστήρια αυτά ως συμμέτοχος του Περικλή (άρθρ. 130 παρ. 1 ΚΠΔ). 
Αξίζει να θυμόμαστε το εξής: 
ΓΙΑ ΤΑ ΠΛΗΜΜΕΛΗΜΑΤΑ ο κανόνας είναι ότι αρμόδιο δικαστήριο σε πρώτο βαθμό είναι το Μονομελές Πλημμελειοδικείο. Μετά τον Ν. 5090/2024, το ΤριμΠλημμ δικάζει πολύ λίγα αδικήματα ως πρωτοβάθμιο δικαστήριο. 
ΓΙΑ ΤΑ ΚΑΚΟΥΡΓΗΜΑΤΑ ο κανόνας είναι ότι αρμόδιο δικαστήριο σε πρώτο βαθμό είναι το Τριμελές Εφετείο Κακουργημάτων (και αυτό παρά την πρόβλεψη του Συντάγματος για καταρχήν αρμοδιότητα του ΜΟΔ – άρθρο 97 παρ. 1). Σήμερα έχουν υπαχθεί τα περισσότερα κακουργήματα στο ΤριμΕφ, εκτός από συγκεκριμένα κακουργήματα που «δεν εμφανίζουν ιδιαίτερες αποδεικτικές δυσχέρειες» και υπάγονται στο ΜονΕφ (ληστείες, διακεκριμένες κλοπές, ναρκωτικά κτλ, εκτός αν τιμωρούνται με ισόβια κάθειρξη, οπότε υπάγονται στο ΤρμΕφ). Το ΜΟΔ δικάζει τα πολιτικά εγκλήματα και συγκεκριμένα κακουργήματα που δεν έχουν υπαχθεί στα εφετεία, κατά βάση ανθρωποκτονίες και εγκλήματα κατά της γενετήσιας ελευθερίας. 
Β) Δεν είναι νόμιμη η αιτιολογία της πρωτοβάθμιας καταδικαστικής απόφασης, γιατί η καταδίκη δεν επιτρέπεται να θεμελιώνεται μόνον στην απολογία συγκατηγορουμένου για την ίδια πράξη (άρθρ. 211 ΚΠΔ, θα πρέπει να υπάρχει και άλλο, ρητά κατονομαζόμενο στην απόφαση, αποδεικτικό μέσο). Με τη διάταξη αυτή καθιερώνεται μια αποδεικτική απαγόρευση αξιοποίησης της κατάθεσης/απολογίας συγκατηγορουμένου, η παραβίαση της οποίας επισύρει απόλυτη ακυρότητα λόγω προσβολής του δικαιώματος σε δίκαιη δίκη κατ’ άρθρο 6 ΕΣΔΑ. Το ίδιο ισχύει και για καταθέσεις άλλων προσώπων, που ως μοναδική πηγή των πληροφοριών τους έχουν τον συγκατηγορούμενο (κλασσικό παράδειγμα : αστυνομικοί που μεταφέρουν τα λόγια συλληφθέντων). ΠΡΟΣΟΧΗ: η απαγόρευση δεν ισχύει για το στάδιο των δικαστικών συμβουλίων, αφού αναφέρεται σε «καταδίκη». 
Γ) 
i) Η δήλωση παράστασης για την υποστήριξη της κατηγορίας το πρώτον στο δευτεροβάθμιο δικαστήριο είναι παράνομη, καθώς πρέπει να γίνει έως την έναρξη της αποδεικτικής διαδικασίας για πρώτη φορά (άρθρ. 67 παρ. 1 ΚΠΔ). Εάν γίνει δεκτή, θεμελιώνεται απόλυτη ακυρότητα λόγω παράνομης παράστασης του υποστηρίζοντος την κατηγορία (άρθρ. 171 παρ. 3). 
ii) Η απάντησή μας δεν θα άλλαζε ακόμα και αν είχε γίνει η ίδια ακριβώς δήλωση του Γιάννη εγκαίρως στο πρωτοβάθμιο δικαστήριο. Αμέσως παθούσα από το αδίκημα της απόπειρας κακουργηματικής απάτης είναι η ΑΕ Greek Investments, και όχι ο ίδιος ο Γιάννης ατομικά, ανεξαρτήτως του γεγονότος ότι κατέχει το σύνολο των μετοχών (αφού η πολιτική δίκη στο πλαίσιο της οποίας έλαβε χώρα η εγκληματική συμπεριφορά είχε ως αντικείμενο την αγωγή της εταιρείας κατά του Τάκη). 
Δ) Ιδρύεται λόγος αναιρέσεως για θετική υπέρβαση εξουσίας (άρθρ. 510 περ. Θ΄ ΚΠΔ). Εδώ ναι μεν το Εφετείο αναγνώρισε στο πρόσωπο του κατηγορουμένου μια από τις ελαφρυντικές περιστάσεις του άρθρου 84 που δεν του είχε αναγνωριστεί πρωτοδίκως (παρ. 2β΄), πλην όμως αρνήθηκε -σιωπηρά- την πρωτοδίκως αναγνωρισθείσα ελαφρυντική περίσταση (παρ. 2α΄). Η κατάφαση εδώ της χειροτέρευσης δικαιολογείται με τη σκέψη, ότι ουσιαστικά αφαιρείται ένα κεκτημένο και εμποδίζεται η καλυτέρευση της θέσης του κατηγορουμένου με τον εμπλουτισμό του κεκτημένου με μια νέα ελαφρυντική περίσταση. Βλ. ΑΠ 1037/2009. 
Ε) Ο Τάκης μπορεί να ασκήσει ενώπιον του δικαστηρίου που εξέδωσε την αναιρεσιβαλλόμενη απόφαση αίτηση αναστολής κατ’ άρθρο 471 παρ. 2 εδ. β΄ ΚΠΔ. Προϋπόθεση για αυτό είναι να έχει ήδη ασκηθεί αίτηση αναίρεσης και να προβλέπεται ότι η έκτιση της ποινής, ωσότου εκδοθεί η απόφαση επί της αναίρεσης, θα έχει ως συνέπεια υπέρμετρη ή ανεπανόρθωτη βλάβη για τον κατηγορούμενο ή την οικογένειά του. Οι προϋποθέσεις είναι πολύ αυστηρότερες από την αίτηση αναστολής πρωτοβάθμιας καταδικαστικής απόφασης (άρθρ. 497 παρ. 7 ΚΠΔ) ενόψει του ότι έχουν μεσολαβήσει ήδη δύο καταδικαστικές κρίσεις. Η προοπτική ευδοκίμησης της αναίρεσης, έστω και εάν δεν προβλέπεται ως παράγοντας υπέρ της χορήγησης αναστολής, άτυπα λαμβάνεται υπόψη από τη νομολογία.  

